Limfjordscentret i Thy har fået tildelt EU's Blomstermærke. Det er et synligt bevis på, at overnatningsstedet lever op til EU's bæredygtige og miljørigtige krav. I Danmark er der 25 blomstermærkede overnatningssteder, men indtil nu har der ikke været nogen i Nordjylland. Men nu kan også turister og andre overnattende i Nordjylland sove bæredygtigt. Siden 2007 er der sket en massiv vækst i antallet af blomstermærkede overnatningssteder i Europa. Og nu gives blomstermærket til det første overnatningssted i Nordjylland. Karin Nikolaus, der er daglig leder af Limfjordscentret, er glad for hæderen, men vil ikke hvile på laurbærrene. - For os handler det nok mere om at vise vores holdning til den verden vi lever i, og om at spare på ressourcerne. Men vi håber selvfølgelig også, at miljømærket kan give os en konkurrencefordel.

Opsummering:
Nordjylland får sit første blomstermærkede overnatningssted.